1. Dħalna issa fit-tmien xahar ta' dan il-Gvern, ta' din l-amministrazzjoni mmexxija mill-Partit Laburista. Fihom, sfortunatament, rajna nuqqas ta' preparazzjoni, ebda forma ta' esperjenza u linji politiċi żbaljati. Ma' kull ġurnata qed jonqsu dawk il-ministeru li qed jiġu mmexxija kif il-poplu jippretendi li għandhom. Fi ftit xhur verament rajna l-pożizzjonijiet varji li konna lħaqna joħorġu minn idejhom. 2. L-Oppożizzjoni, li qed tara dan isir quddiemha, għandha triq waħda. Dik li ssemma' leħinha kif u skont iċ-ċirkostanti li tħoss li għandha. Għalkemm niġu kkonfrontati minn żewġ vuċijiet, dawk li jriduna nkunu aktar qawwija u dawk li l-kontra jriduna ngħidu inqas, dmirna xorta għandna nwettquh. Xorta rridu ngħidu li l-affarijiet m'humiex isiru kif għandhom. M'humiex isiru sewwa. 3. Ir-risposti tal-Gvern lejna huma varji. Daqqa jgħidulna li għandna nistennew għax il-pjan għadu ġej. Daqqa jippruvaw iċekknuna billi jgħidu li qed nattakkaw ġieħ il-pajjiż. Biss, l-iktar li qed jagħmlu huwa li jibgħatulna l-messaġġ li ma nistgħux nitkellmu jew nikkritikawhom. Fuq dan l-aħħar punt tisma' diversi drabi membri tal-Partit Laburista jgħidulna li billi l-poplu biddel il-gvern u billi ta maġġoranza kbira lilhom, allura tlifna kull dritt li nagħmlu dmirna bħala Oppożizzjoni. 4. Iddur fejn iddur tara li, meta jiġu f'pożizzjoni fejn ma jistgħux iwieġbu, jduru fuqna u jgħidulna li ma nistgħux nitkellmu. Il-verità hija li, f'diversi mumenti, dan il-Gvern qiegħed jinduna li l-pożizzjonijiet li konna ħadna u li tant kien ikkritika kienu fil-fatt tajbin. Id-diffikultà prinċipali tal-amministrazzjoni preżenti hija dik li taċċetta li dak li kien qiegħed isir qabel f'ħafna setturi kien, fir-realtà politika, li jagħmel il-ġid lil pajjiżna. Biss, kif nafu, ma ħadux ħsieb jaraw li l-ilma li jridu jixorbu minnu llum iżommuh pur. 5. Is-settur tal-finanzi beda juri lilun nifsu b'saħħa f'din id-direzzjoni. Id-dokumenti pubblikati f'dawn il-jiem juru proprju: l-ewwel, li dak li konna qed nagħmlu kien tajjeb; it-tieni, d-deċiżjonijiet li ħadu f'dawn ix-xhur ġiebhom fil-bżonn li jammettu li s-sena li ġejja ser iżidu t-taxxi f'pajjiżna b'ħamsin miljun. L-istess f'dak tal-immigrazzjoni irregolari. Tant kollox ħiereġ minn idejhom bid-deċiżjonijiet żbaljati li ħadu li m'għandhomx direzzjoni ċara fejn sejrin. 6. Fiż-żewġ setturi importanti għal pajjiżna tilfu ħafna mill-vantaġġi li konna stabbilejna. Tilfu, għax flok raw x'konna għamilna, qabdu u mxew f'toroq li ser iwassluhom fi sqaqien li kull ma jistgħu jagħmlu huwa li jmorru lura minn fejn bdew. Dmirna jibqa' xorta dak li nitkellmu u nikkritikaw kostruttivament. Jekk il-Gvern iridx jisma' jew le, dik hija ħaġa oħra. Jekk kliemna qiegħed idejqu, allura jrid jara x'ser jagħmel. 7. Żgur mhux forsi, però, ma jistax jibqa' jgħidilna li għax għandu maġġoranza daqshekk kbira, allura ma nistgħux nitkellmu. Id-demokrazija b'saħħitha li għaddejnilhom ser nibqgħu nagħmlu ħilitna biex inżommuha. Nassiguraw li minkejja l-messaġġi negattivi tagħhom fil-konfront tagħna, aħna nibqgħu xorta waħda pożittivi u diretti. Dak hu li jrid il-poplu minna, u dak hu li aħna sejrin inkomplu nagħmlu.
Il-messaġġ tagħhom lilna